Žitňanská, Lucia, ministerka spravodlivosti SR (2010-10-19):
Ďakujem veľmi pekne za slovo, pán predsedajúci. Vážené dámy, vážení páni, myslím si, že je na mieste krátko reagovať po tom, čo vystúpil pán Harabin. Pán Harabin, kedysi sudca, potom chvíľu sudca – politik, teraz opäť sudca, ale stále s rétorikou politika, ktorého ako keby zajtra čakali parlamentné voľby. Ja musím povedať, že verím vo verejnú kontrolu, verím v zdravý ľudský rozum a verím v to, že ľudia sa dajú ťažko oklamať takouto rétorikou a verím v to aj preto, že jasne odkázali aj vo voľbách, čo si o vedení justície za posledné štyri roky myslia aj tým, že stranu pána Harabina, Mečiarovu stranu, poslali v minulých voľbách mimo parlament. Toľko na okraj k prejavu pána Harabina. Ale žiada sa mi povedať, že cítim veľmi silný mandát od ľudí, ktorí nám dali vo voľbách, nielen SDKÚ, ale celej tejto vládnej koalícii mandát, ktorého súčasťou je aj urobiť zmeny v justícii tak, aby ľudia naozaj mohli s dôverou vstupovať do pojednávacích miestností. Pretože všetky zmeny, ktoré robíme, nie sú proti niekomu konkrétnemu, ale robíme ich preto, aby ľudia mohli s dôverou predstúpiť pred sudcu. O to ide v prvom, aj v poslednom rade. Preto s údivom počúvam slová o päťdesiatych rokoch, o politizácii justície, o návrate do päťdesiatych rokov, o ovládnutí justície. S údivom, pretože nerozumiem v čom spočívajú, v čom spočíva ovládnutie justície. Spočíva v tom, že chcem, aby ľudia videli súdne rozhodnutia? Lebo chcem, aby ľudia mohli vidieť celý výber sudcov? Aby ľudia mohli vidieť celý výber predsedov súdov? Čo to môže ohroziť? Čo to ohrozí? Nebodaj to, že ľudia budú naozaj vidieť, že možno sú vyberaní nie tí najlepší kandidáti? Aleže sú vyberaní tí kandidáti, ktorí majú nejaké väzby na iného sudcu alebo niekoho iného, kto má vplyv v justícii? Toho sa bojíme, že toto bude vidno? To je nevyhnutné, aby sme mohli vidieť, lebo len vtedy, keď uvidíme, ako sa vyberajú sudcovia, ako sa vyberajú predsedovia súdov, tak môžeme vytvoriť priestor pre to, aby sa vyberali naozaj najkvalitnejší ľudia, a to nielen odborne, ale aj morálne. V čom spočíva ovládnutie justície? V tom, že navrhujem sprísniť postihovanie predsedov súdov, ak manipulujú rozvrhy práce a porušujú princíp náhodného prideľovania súdnych prípadov? V čom je tu ovládnutie justície? V čom je ovládnutie justície? Ak navrhujem, aby o dočasnom pozastavení výkonu funkcie sudcu nerozhodoval už minister, ako je to doteraz, ale aby o tom rozhodovali disciplinárne senáty. Čo je na tom návratom do päťdesiatych rokov? V čom je tu politizácia justície? Osobne sa domnievam, že tieto veľmi silné a emotívne reakcie sú reakcie ľudí, ktorí sa boja. Ľudí, ktorí sa boja, že už nebudú môcť ovládať tento justičný systém a už nebudú krytí týmto justičným systémom. A tak, ako som povedala, cítim naozaj veľmi silný mandát od ľudí, nielen z volieb, ale dennodenne, keď ich stretávam na uliciach, tak tento silný mandát je tu daný, aby sme urobili zmeny v justícii a ja urobím všetko pre to, urobím, naozaj, všetko pre to, aby sme tieto zmeny dosiahli, aby sme zobrali moc nad justíciou z rúk tejto pochybnej skupiny ľudí, ktorá dnes ju ovláda a dali ju tým, ktorým patrí. Pri rozhodovaní nestranným sudcom a pri kontrole verejnosti. Ďakujem vám veľmi pekne. (Potlesk.)